Lífið virðist stundum snúast allt um tíma . Annaðhvort flýgur hann áfram á ógnarhraða og dugar ekki nándar nærri til að gera allt það sem mann langar eða finnst maður þurfa að gera . Eða hann silast áfram og hver mínúta virðist eins og heil eilífð . Það er þó ekki armbandsúrið eða klukkan á snjallsímanum sem ákvarðar hversu hratt eða hægt tíminn líður heldur er það heilinn . Hér eru nokkur ráð til að fá tímann til að líða hraðar eða hægar , eftir því hvað hentar þér . Þegar við erum yfir okkur hamingjusöm eða niðursokkin í eitthvert verkefni hættum við að taka eftir þessum venjulegu merkjum sem sýna okkur að tíminn líði . Einfaldasta leiðin til að hægja aðeins á tímanum og láta gæðastundir endast lengur er að verða meðvitaðri um litlu hlutina ; eins og til dæmis bragðið af matnum sem við erum að borða eða tónlistina sem hljómar . Því fleiri atriði sem skilningarvitin taka eftir , því betra . Að njóta stundarinnar hér og nú hægir á tímanum . Bið , endalaus bið Ertu að bíða eftir einhverju ? Silast tíminn áfram eins og hver mínúta sé heil eilífð ? Reyndu að líta á biðtímann sem tækifæri að slaka á og velta vöngum . Að sitja fastur í umferðinni er til dæmis kjörið tækifæri til að gleyma sér aðeins í hugsunum sínum ( en passa að vera samt meðvitaður um að keyra af stað þegar umferðin hreyfist ) . Dagdraumar eru aldrei tímasóun , heldur heilsubót fyrir heilann . Einu sinni fannst manni biðin eftir jólunum endalaus en eftir því sem aldurinn færist yfir virðast jólin nýbúin þegar þau koma á ný . Eftir því sem við eldumst kemst meiri rútína á lífið og við gerum hlutina eiginlega sjálfkrafa og jafnvel hálfhugsunarlaust . Þannig virðist sem tíminn fljúgi áfram . Til að hægja aðeins á er hægt að breyta rútínunni . Það krefst þess af heilanum að hann haldi athyglinni , búi til nýjar minningar og það teygir úr tímanum . Breytingin getur til dæmis falist í því að keyra aðra leið í vinnuna en þú ert vön / vanur að gera og reyna að taka eftir því sem er öðruvísi við hana en þá hefðbundnu . Það er líka hægt að taka tíu mínútna göngutúr áður en farið er heim eftir vinnu . Eða prófa eitthvað nýtt ; til dæmis að kaupa í annarri verslun en venjulega eða fara á aðra líkamsræktarstöð . Með smávegis breytingu er hægt að brjóta upp það sem við höfum vanist . Hægðu á þér . Fólk sem einbeitir sér að því að vera með hugann við líðandi stund frekar en að hafa áhyggjur af fortíðinni eða framtíðinni er sagt vera hamingjusamara og hugsa skýrar . En mörgum reynist þetta erfitt . Það getur hjálpað að einbeita sér að önduninni í nokkrar mínútur ; einbeittu þér að því að hlusta á andardráttinn og ýttu burt áhyggjum og óþarfa hugsunum .